**ELŐTERJESZTÉS**



BALATONBERÉNY KÖZSÉG ÖNKORMÁNYZATA KÉPVISELŐ-TESTÜLETÉNEK

**2024. október 8-i nyilvános**

**alakuló ülésére**

**TÁRGY:**

**Az alpolgármester tiszteletdíjának, költségtérítésének megállapítása**

**ELŐADÓ:**

Druskoczi Tünde

polgármester

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 74. § (1) bekezdése értelmében a képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert, főpolgármester-helyettest, a vármegye közgyűlése alelnököt (a továbbiakban együtt: alpolgármester) választ, több alpolgármestert választhat. A képviselő-testület legalább egy alpolgármestert saját tagjai közül választ meg. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg. Az alpolgármester a polgármester irányításával látja el feladatait. Több alpolgármester esetén a polgármester bízza meg általános helyettesét.

Az Mötv. 43.§ (3) bekezdése szerint a képviselő-testület az alakuló vagy az azt követő ülésen e törvény szabályai szerint megalkotja vagy felülvizsgálja szervezeti és működési szabályzatáról szóló rendeletét, a polgármester előterjesztése alapján megválasztja a bizottság vagy bizottságok tagjait, az alpolgármestert, alpolgármestereket, **dönt illetményükről, tiszteletdíjukról.**

A Szervezeti és Működési Szabályzatunk értelmében a képviselő-testület az alakuló ülésen a képviselők közül egy társadalmi megbízatású alpolgármestert választ.

Az Mötv. 80.§ (2) bekezdése értelmében a társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíjának 90%-át. (A társadalmi megbízatású polgármester tiszteletdíja a főállású polgármester illetményének 50 %-a.)

Amennyiben az érintett önkormányzatnál a polgármester főállásban látja el feladatait, azonban az alpolgármester társadalmi megbízatású, a tiszteletdíját – az Mötv.-ben meghatározottak szerint – az adott település lakosságszámához igazított társadalmi megbízatású polgármester tiszteletdíjához igazítottan kell megállapítani.

Balatonberény esetében a főállású polgármester tiszteletdíja 650.000 Ft, ennek 50 %-a 325.000 Ft, és ezen összegnek a 90 %-a 292.500 Ft. A részletezett számítás alapján **a társadalmi megbízatású alpolgármester tiszteletdíjának maximális összege 292.500 Ft lehet.**

**A képviselő-testület az alpolgármester tiszteletdíját mérlegelési jogkörében eljárva határozattal állapítja.**

Sem a költségtérítés, sem pedig az alpolgármester tiszteletdíja összegének megállapításánál a 100 Ft-ra történő kerekítés szabálya nem alkalmazható.

Az alpolgármester a megállapított tiszteletdíjának egészéről vagy meghatározott részéről a képviselő-testülethez intézett írásbeli nyilatkozatával lemondhat. Az írásbeli nyilatkozatot az ülés jegyzőkönyvéhez csatolni kell.

A képviselő-testület az előző ciklusban a társadalmi megbízatású alpolgármester tiszteletdíját 167.520 Ft-ban állapította meg. Az előzetes egyeztetésen elhangzottak alapján javaslom, hogy a képviselő-testület a társadalmi megbízatású alpolgármester tiszteletdíjának összegén ne változtasson, azt 167.520 Ft-ban állapítsa meg, tekintettel arra is, hogy ez az összeg az önkormányzat 2024. évi költségvetésében rendelkezésre áll.

Az Mötv.80.§ (3) bekezdése értelmében a főpolgármester-helyettes, a főállású alpolgármester, **a társadalmi megbízatású alpolgármester**, a vármegyei közgyűlés alelnöke havonta az illetményének, **tiszteletdíjának 15%-ában meghatározott összegű költségtérítésre is jogosult.**

A költségtérítés összegét a tiszteletdíjhoz viszonyítottan, annak 15 %-ában, és összegszerűen kell a képviselő-testületnek határozatában megállapítania. Ennek összege 167.520 Ft tiszteletdíj figyelembe vételével 25.130 Ft.

Az alpolgármester tiszteletdíjának, költségtérítésének megállapításáról szóló napirend esetén is figyelemmel kell lenni az **Mötv. 49. § (1) bekezdésében** foglaltakra, vagyis a **személyes érintettséget** az alpolgármester köteles bejelenteni, és a kizárásról a képviselő-testületnek az érintett kezdeményezésére, vagy bármely képviselő javaslatára testületi határozat formájában **döntenie kell. (A kizárás nem kötelező)**

**Döntési javaslat:**

**Balatonberény Község Önkormányzat Képviselő-testületének**

**………/2024.(X.8.) képviselő-testületi határozata**

**az alpolgármester tiszteletdíjának és költségtérítésének megállapításáról**

Balatonberény Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 80.§ (2) és (3) bekezdése alapján …….. társadalmi megbízatású alpolgármester tiszteletdíját 167.520 Ft/hó, míg ehhez viszonyítva költségtérítését 25.130 Ft/hó összegben állapítja meg 2024. október 8. napjától.

Határidő: azonnal

Felelős: Druskoczi Tünde polgármester

Balatonberény, 2024. október 1.

Druskoczi Tünde sk.

polgármester