**ELŐTERJESZTÉS**



**BALATONBERÉNY KÖZSÉG ÖNKORMÁNYZATA KÉPVISELŐ-TESTÜLETÉNEK**

**2024. október 8-i**

**nyilvános alakuló ülésére**

**TÁRGY:**

**Tájékoztatások a képviselői tisztséggel kapcsolatban**

**ELŐADÓ:**

**TAKÁCSNÉ DR. SIMÁN ZSUZSANNA**

**JEGYZŐ**

**Tisztelt Képviselő-testület!**

1. **Tájékoztatás vagyonnyilatkozat-tételi kötelezettségről**

A közélet tisztaságának biztosítását és a korrupció megelőzését szolgálja a vagyonnyilatkozat-tételi kötelezettség, mely érinti az önkormányzati képviselőt, a polgármestert és az alpolgármestert.

Az Mötv. 39. §-a tartalmazza a vagyonnyilatkozat-tételi eljárás szabályait. Az önkormányzati képviselő (polgármester, alpolgármester) megválasztásától, majd ezt követően minden év január 1-jétől számított harminc napon belül az Mötv. 2. melléklet szerinti vagyonnyilatkozatot köteles tenni.

Az Mötv. 146/J. § (2) bekezdésében foglaltak szerint a 2024. június 9-én megtartásra kerülő általános önkormányzati választásához fűződő jogkövetkezmények 2024. október 1. napján állnak be, így a megválasztott polgármestereknek és önkormányzati képviselőknek 2024 októberében kell első alkalommal vagyonnyilatkozat-tételi kötelezettségüket teljesíteni**, a leadási határidő: 2024. október 31.**

Aki a megválasztását követő harminc napon belüli vagyonnyilatkozat-tételi kötelezettségének nem tesz eleget, a tisztségéből fakadó jogait nem gyakorolhatja, tiszteletdíjat, természetbeni juttatást, költségtérítést nem kaphat. (Polgármester, alpolgármester esetében nemcsak képviselői jogait, hanem polgármesteri, alpolgármesteri tisztségéből eredő jogait sem gyakorolhatja.)

A vagyonnyilatkozat-tételre kötelezett saját nyilatkozatához csatolni köteles a vele közös háztartásban élő házas- vagy élettársának, valamint gyermekének vagyonnyilatkozatát. Amíg azonban az önkormányzati képviselő vagyonnyilatkozata közérdekből nyilvános, a hozzátartozó vagyonnyilatkozata nem nyilvános, abba csak a vagyonnyilatkozat-vizsgáló bizottság tagjai tekinthetnek be az ellenőrzés céljából.

A Szervezeti és Működési Szabályzat bizottsági hatáskörébe telepíti az ezzel kapcsolatos feladatokat. A vagyonnyilatkozattal kapcsolatos eljárást a vagyonnyilatkozat-vizsgáló bizottságnál bárki kezdeményezheti. Az eljárás eredményéről a vagyonnyilatkozat-vizsgáló bizottság tájékoztatja a soron következő ülésen a képviselő-testületet.

A képviselő és hozzátartozója tárgyévben tett vagyonnyilatkozatának benyújtását követően, az előző évre vonatkozó vagyonnyilatkozatukat a vagyonnyilatkozat-vizsgáló bizottság a képviselőnek visszaadja.

**Tájékoztatómhoz csatolom a vagyonnyilatkozat-tételi kötelezettség teljesítéséhez szükséges nyomtatványokat azzal, hogy aki nyomtatott formában szeretné igényelni azt, kérem, jelezze szándékát dr. Hamzsa Andrea jogi-titkársági főtanácsosnál hivatali időben a 30/172-2586-os telefonszámon, vagy a** [**drhamzsa@balatonbereny.hu**](mailto:drhamzsa@balatonbereny.hu) **e-mail címen.**

1. **Összeférhetetlenséggel, méltatlansággal kapcsolatos tájékoztatás**

**Összeférhetetlenség:**

Az Mötv. 36. §-a sorolja fel az önkormányzati képviselőre vonatkozó összeférhetetlenségi eseteket.

Tájékoztatom képviselőket, hogy a hatályos jogszabályok értelmében az önkormányzati képviselő az összeférhetetlenségi okot a megválasztásától vagy az összeférhetetlenségi ok felmerülésétől számított **harminc napon belül köteles megszüntetni.**

Amennyiben valami miatt nem lehetséges az összeférhetetlenségi ok alapjául szolgáló jogviszony harminc napon belül történő megszüntetése, akkor az önkormányzati képviselő által tett és a jogviszony megszüntetéséről szóló, az arra jogosult által írásban megerősített lemondó nyilatkozatot az SZMSZ-ben meghatározott bizottságnak át kell adni, ebben az esetben ezt kell az összeférhetetlenség megszüntetésének tekinteni.

Felhívom a figyelmet a határidő pontos betartására, mert a mulasztásnak súlyos következményei lesznek. Ugyanis a hatályos jogszabály alapján ha az önkormányzati képviselő ezen kötelezettségének nem tesz eleget, bármely önkormányzati képviselő vagy bizottság indítványára – az SZMSZ-ben meghatározott bizottság javaslata alapján - a képviselő-testület a következő ülésén, legkésőbb az összeférhetetlenség megállapításának kezdeményezését követő harminc napon belül határozattal megállapítja az összeférhetetlenség alapjául szolgáló körülmények fennállását, és kimondja az összeférhetetlenséget, vagyis **a képviselői megbízatás megszűnik.**

**Méltatlanság:**

A méltatlanság egy kisebb vagy nagyobb **közösség értékítéletét jelenti, amelyet egy személlyel, vagy egy egész testülettel szemben megfogalmaz, kinyilvánít.** Az önkormányzati képviselővel, polgármesterrel szemben fontos követelmény a társadalmilag elvárt, **tisztségéhez méltó magatartás tanúsítása**, ezért az önkormányzati képviselő, illetve a polgármester is méltatlanná válhat a tisztségére.

**Az Mötv. 38. § (1) bekezdés** kimondja, hogy méltatlanság miatt **a képviselő-testület határozatával megszünteti** annak az önkormányzati képviselőnek a megbízatását,

**a) akit megbízatásának ideje alatt – a mentesítésre tekintet nélkül – szándékos bűncselekmény miatt jogerősen szabadságvesztésre ítélnek**

**b)akinek az állammal, önkormányzattal szemben** - a lehetséges jogorvoslati eljárások kimerítését követően - **köztartozása áll fenn**, és azt az erről szóló **értesítés kézhezvételétől számított hatvan napon belül** - részletfizetés vagy fizetési halasztás esetén az ezt engedélyező határozat rendelkezéseinek megfelelően - **nem rendezi**;

**c)** akinek a gazdasági társaságokról szóló törvény rendelkezései alapján a **felszámolás során** ki nem elégített követelésekért a bíróság jogerősen megállapította a felelősségét és a **bírósági határozat szerinti helytállási kötelezettségét nem teljesítette;**

**d)** aki a vele szemben megindított bírósági eljárást lezáró **jogerős bírósági döntés végrehajtását akadályozza**, vagy azt neki **felróható módon elmulasztja**;

**e)** aki a 36. §-ban szabályozott **összeférhetetlenségi okot nem hozza a képviselő-testület tudomására.**

(2) Az önkormányzati **képviselő köteles az (1) bekezdés *a)-g)* pontjában foglaltakról**, a jogerős ítélet kézhezvételétől vagy az (1) bekezdés *d)* és *e)* pontjában foglaltak beálltától **számított három napon belül tájékoztatni a képviselő-testületet** **és** **a kormányhivatalt**.

(3) A büntetőeljárásról szóló törvényben foglaltakra figyelemmel az eljáró bíróság az önkormányzati képviselő bűnösségét megállapító jogerős ítélet meghozataláról haladéktalanul tájékoztatja a képviselő-testületet és a kormányhivatalt.

(4) Az önkormányzati **képviselő megválasztásától számított harminc napon belül köteles** **kérelmezni felvételét** az adózás rendjéről szóló törvényben meghatározott **köztartozásmentes adózói adatbázisba** (a továbbiakban: adatbázis). Az önkormányzati képviselő az adatbázisba történő felvételére irányuló **kérelme benyújtásának hónapját követő hónap utolsó napjáig köteles a képviselő-testületnél igazolni** az adatbázisba való felvételének megtörténtét. Amennyiben **az állami adóhatóság** az adatbázisba történő felvételt követően megállapítja, hogy az önkormányzati képviselő **az adatbázisba történő felvétel feltételeinek nem felel meg**, az **adatbázisból törli**, amelyről **írásban értesíti a képviselő-testületet és a kormányhivatalt.**

(5) A méltatlansági eljárásra egyebekben a 37. § (2)-(7) bekezdésében foglaltakat kell megfelelően alkalmazni.

1. **Adóhatósághoz történő bejelentési kötelezettségről tájékoztatás (KOMA)**

A helyi önkormányzati képviselők és polgármesterek **október 31-ig** kell a felvételüket kérni a köztartozásmentes adózói adatbázisba. A felvétel a **KOMA nyomtatványon** kérhető. A nyomtatvány KAÜ azonosító16 használatával az Online Nyomtatványkitöltő Alkalmazásban pár kattintással kitölthető.

A nyomtatvány **sikeres beadásáról a NAV elfogadónyugtá**t küld a beadó képviselő, választott tisztségviselő tárhelyére, a **beadás tényét ezzel a nyugtával kell igazolni a jegyző felé.** A KOMA felvételi feltételeket a NAV minden hónap utolsó napján ellenőrzi, és ha ezeknek a feltételeknek a képviselő, választott tisztségviselő megfelel, akkor a NAV felveszi az adatbázisba.

Ha a felvételi feltételeknek a képviselő, választott tisztségviselő nem felel meg, akkor a beadást követő első vizsgálat eredménye alapján a NAV hiánypótlásra felszólító levelet küld. Ha a hiányosság pótlása ezt követően sem történik meg, akkor a felvételi kérelem elutasításra kerül.

A köztartozásmentes adózói adatbázisban **az a magánszemély, egyéni vállalkozó szerepelhet**, aki a közzétételt megelőző hónap utolsó napján a következő, együttes feltételeknek megfelel:

* nincs a NAV-nál nyilvántartott 5000 forintot meghaladó nettó adótartozása,

valamint 30000forintot meghaladó adótartozásnak nem minősülő köztartozása;

* az esedékes bevallási és befizetési kötelezettségeit maradéktalanul teljesíti (erről a KOMA-nyomtatvány beadásakor nyilatkozni kell);
* adó megfizetésre kötelezettként nincs lejárt esedékességű tartozása.

Ha valamely feltételnek a képviselő, a választott tisztségviselő nem felel meg, de a hiányosságokról szóló értesítés alapján a hiányosságokat pótolja, akkor a következő havi vizsgálatnál azokat a NAV újra ellenőrzi, és ha a feltételeknek megfelel, felvételt nyer az adatbázisba.

Felhívom a figyelmet arra, hogy akinek az állammal, önkormányzattal szemben - a lehetséges jogorvoslati eljárások kimerítését követően - **köztartozása áll fenn, és azt az erről szóló értesítés kézhezvételétől számított hatvan napon belül** - részletfizetés vagy fizetési halasztás esetén az ezt engedélyező határozat rendelkezéseinek megfelelően - **nem rendezi, méltatlanság miatt a képviselő-testület határozatával megszünteti az önkormányzati képviselőnek a megbízatását.**

1. **Képviselők képzési kötelezettsége:**

**Magyarország helyi önkormányzatairól szóló 2011. évi CLXXXIX. törvény 32. § (2) bekezdésének j) pontja értelmében az önkormányzati képviselő eskütételét követően három hónapon belül köteles részt venni a kormányhivatal által szervezett képzésen. A Nemzeti Közszolgálati Egyetem – együttműködve a Miniszterelnökséggel és a Belügyminisztériummal – e-learninges tananyagokat bocsát térítésmentesen az önkormányzati képviselők rendelkezésére a képzési kötelezettségük teljesítéséhez. A tananyagokhoz a regisztrációt követően lehetséges hozzáférni.**

**A képzési felület elérhetősége:** <http://kepviselo.ludovika.hu>

A képzés célja, hogy az önkormányzati képviselők megismerkedjenek a helyi önkormányzati rendszer működésével, abban el tudják helyezni saját magukat és szerepüket. A tananyagok segítséget nyújtanak ahhoz, hogy a képviselők az önkormányzatokra vonatkozó számos jogforrás tüzetes átolvasása nélkül is megismerjék a tisztségükhöz kapcsolódó legfontosabb jogokat és kötelezettségeket, valamint a képviselő-testület és annak szerveinek működését, amelyek feltétlenül fontosak tisztségük ellátásához. Az elektronikus tananyag célja az is, hogy a résztvevők ismerjék meg azt a hatásköri rendszert, amely kijelöli az önkormányzat, illetve a képviselők mozgásterét, a képviselői szerep összetettségét, a döntéshozatal mechanizmusát és az ehhez kapcsolódó jogintézményeket.

**A képzési kötelezettség teljesítését a jegyző felé igazolni kell.**

Balatonkeresztúr, 2024. október 2.

# Takácsné dr. Simán Zsuzsanna sk.

jegyző